b'\n_START_ARTICLE_\nPape\xc5\xbe Marin I.\n_START_SECTION_\n\xc5\xbdivljenje\n_START_PARAGRAPH_\nMarin je bil sin duhovnika. Pape\xc5\xbe Nikolaj I. ga je posvetil v diakona. Pred izvolitvijo za pape\xc5\xbea je slu\xc5\xbeboval kot \xc5\xa1kof Caere (Cerveteri, Etrurija), zaradi \xc4\x8desar  je bila njegova izvolitev sporna. V tem zgodovinskem obdobju so namre\xc4\x8d od \xc5\xa1kofa zahtevali, da nikoli ne zapusti svojega sede\xc5\xbea, da bi zasedel drugega. Trije pape\xc5\xbei, ki so vladali pred njim, so ga kot svojega legata trikrat poslali v Konstantinopel. Vse tri misije so spro\xc5\xbeile polemike, ki so se za\xc4\x8dele z razkolom s konstantinopelskim patriarhom Fotijem I..  Leta 882 je od\xc5\xa1el v imenu pape\xc5\xbea Janeza VIII.  k Atanaziju Neapeljskemu, da bi ga opozoril, naj ne trguje z muslimani iz ju\xc5\xbene Italije.\n_START_SECTION_\nPape\xc5\xbeevanje\n_START_PARAGRAPH_\nEno od prvih dejanj po izvolitvi na pape\xc5\xa1ki prestol je bilo ponovno imenovanje Formoza za kardinala Portusa in izob\xc4\x8denje patriarha Fotija. Zaradi spo\xc5\xa1tovanja do anglosa\xc5\xa1kega kralja Alfreda Velikega (vladal 871-899) je Anglosase v Rimu osvobodil pla\xc4\x8devanja davkov in taks, kralju pa je za darilo poslal kos pravega kri\xc5\xbea. Umrl je maja ali junija 884. Nasledil ga je Hadrijan III..\n_START_SECTION_\nMarin ali Martin?\n_START_PARAGRAPH_\nPape\xc5\xbea Marin I. in Marin II. sta zaradi podobnosti imen Marin in Martin v nekaterih virih napa\xc4\x8dno preimenovana v Martina II. oziroma Martina III.. Ko je  pape\xc5\xbe, izvoljen leta 1281, zase izbral ime Martin, je zato postal Martin IV..'